ผู้ถือหน่วยกองทียูโดมไม่อนุมัติผู้เช่าช่วงใหม่
ผู้ถือหน่วยลงทุนทียูโดม ไม่อนุมัติทำสัญญาผู้เช่าช่วงรายใหม่ แนะ บลจ.ไอเอ็นจีเปิดยื่นซองประกวดราคารอบใหม่
17 ม.ค. 2556

ผู้ถือหน่วยลงทุนทียูโดม ไม่อนุมัติทำสัญญาผู้เช่าช่วงรายใหม่ แนะ บลจ.ไอเอ็นจีเปิดยื่นซองประกวดราคารอบใหม่ 
บริษัท หลักทรัพย์จัดการกองทุน ไอเอ็นจี (ประเทศไทย) ในฐานะผู้บริหารกองทุนรวมสิทธิการเช่าอสังหาริมทรัพย์ ที ยู โดม เรสซิเดนท์เชียล คอมเพล็กซ์ (TUPF) แจ้งตลาดหลักทรัพย์ว่า ผู้ถือหน่วยลงทุนได้ส่งหนังสือกลับมายังบริษัท เพื่อลงมติเกี่ยวกับการยกเลิกสัญญากับพีบี พลัส และทำสัญญากับผู้เช่าช่วงหลักรายใหม่คืออาร์ไอเอสบี โดยผู้ถือหน่วยมีมติไม่อนุมัติด้วยเสียงจำนวน 80 ล้านหน่วย คิดเป็น 76.75% ของจำนวนหน่วยลงทุนของผู้ถือหน่วยลงทุนทั้งหมดที่มีสิทธิออกเสียง
นอกจากนี้ ไม่อนุมัติให้บริษัทจัดการแก้ไขเพิ่มเติมรายละเอียดของทรัพย์สินที่กองทุนลงทุน รวมถึงการจัดหาผลประโยชน์จากอสังหาริมทรัพย์ และสัญญาต่างๆ ที่เกี่ยวข้องกับกองทุนรวม
ผู้ถือหน่วยลงทุนรายหนึ่งกล่าวว่า ผู้ถือหน่วยลงทุนไม่เห็นด้วย เพราะเอกชนที่เสนอตัวเข้ามามีเพียงรายเดียว จากยื่นซองประกวดราคาเข้ามา 3 ราย จึงให้ บลจ.ไอเอ็นจีเปิดให้ยื่นประกวดราคารอบใหม่คาดว่า 3 เดือนน่าจะรู้ผล 
“พีบี พลัส เป็นผู้ขอยกเลิกสัญญา เพราะอาจไม่ถนัดที่จะบริหารโครงการ” ผู้ถือหน่วย กล่าว
ปัจจุบันกองทุนมีรายได้จาก 3 ส่วน คือ เซอร์วิสอพาร์ตเมนต์ ผู้เช่าเต็ม ส่วนหอพัก และร้านค้าปลีกให้เช่า ผู้เช่ายังไม่เต็มหากผู้เช่าช่วงรายใหม่มีความถนัดในการบริหารพื้นที่ค้าปลีกก็จะดีต่อกองทุนมาก